Saya mau tau Campur tangan British (1888-1964) dari Zimbabwe. Jelaskan dalam bahasa melayu

Pada awalnya, pihak British menjelajah ke Rhodesia Selatan dengan harapan menjumpai emas yang banyak. Namun, jangkaan ini meleset kerana tiada emas ditemui. Sebaliknya, peneroka ini mendapati tempat ini kaya dengan tanah yang subur untuk pertanian dan iklimnya yang sederhana amat sesuai untuk tanaman beriklim sederhana seperti di Eropah. Masalahnya adalah hak yang diberi adalah untuk perlombongan dan bukannya pertanian. Cecil semakin tertekan kerana pemegang sahamnya mahu meraih keuntungan daripada penerokaan ini. Oleh itu, beliau terpaksa bercampur tangan agar peneroka British boleh membuka ladang pertanian di sana. Aliran masuk peneroka British dan Eropah yang ramai ini kemudiannya mencetus peperangan antara pihak ini dengan kerajaan Ndebele pada 1893. Pada tahun 1894, Raja Lobengula telah meninggal dunia dan ini sedikit sebanyak telah melemahkan tentangan terhadap British. Namun demikian, perang gerila telah berterusan sehinggalah 1899 apabila pihak British akhirnya berjaya membunuh ketua pemberontak.

Pada 1899, BSAC telah menubuhkan Majlis Perundangan yang pertama di sana. Pada mulanya, para peneroka menyokong BSAC tetapi kemasukan bangsa kulit puith yang semakin ramai telah menimbulkan ketegangan antara mereka dan masyarakat kulit hitam. Kerajaan British di Afrika Selatan telah memberi perlindungan kepada rakyat berkulit hitam dan ini tidak disenangi masyarakat kulit putih di sini. Pihak British mahu menggabungkan Rhodesia Utara dengan Kesatuan Afrika Selatan tetapi ini telah dibantah oleh penduduk Rhodesia sendiri dalam satu pungutan suara pada tahun 1922. Akhirnya pada tahun 1923, BSAC telah menyerahkan kuasa pemerintahan kepada penduduk tersebut dan negara ini telah diilhakan sebagai jajahan British.

Selepas itu, kerajaan kulit putih mula menunjukkan taringnya dengan melaksanakan dasar-dasar aparteid yang mirip kepada Afrika Selatan. Konflik perkauman mula terserlah selepas pungutan suara 1922 di mana golongan minoriti kulit putih memilih untuk menubuhkan koloni tadbir sendiri dan bukannya kekal menjadi sebahagian Kesatuan Afrika Selatan. Golongan kulit hitam telah disisih dan mereka hilang hak mengundi walaupun secara teorinya ia bertentangan dengan perlembagaan negara yang tidak bersifat perkauman. Pada 1930, satu akta tanah telah diluluskan yang mengecualikan rakyat kulit hitam Afrika daripada memiliki ladang terbaik demi menaikkan kepekerkasaan kaum kulit putih di sana. Manakala pada tahun 1934, undang-undang buruh dilaksanakan yang melarang orang kulit hitam daripada menyertai sektor perdagangan dan profesional yang lain. Akibat undang-undang perkauman ini, rakyat Afrika terpaksa bekerja di ladang, kawasan perlombongan dan kilang milik rakyat kulit putih.

Pengunduran Afrika Selatan dari Komanwel pada tahun 1961 dan pelaksanaan dasar perkauman yang melampau telah mencetuskan kemarahan kaum kulit hitam di seluruh benua Afrika. Mereka menuntut kerajaan British untuk mengambil tindakan tegas terhadap Afrika Selatan dan juga Rhodesia dan menghukum negara tersebut kerana mengamalkan dasar aparteid. Pihak British yang malu dengan krisis yang berlaku di Afrika Selatan terpaksa akur kepada desakan tersebut dan melaksanakan dasar 'No Independence Before Majority African Rule (NIBMAR) atau Tiada Kemerdekaan Sebelum Pemerintahan Majoriti di mana kemerdekaan tidak akan diberi sehingga penduduk majoriti kulit hitam mentadbir negara tersebut.